На основу члана 37. став 1. тачка 24) Статута Града Ниша ("Службени лист Града Ниша", број 88/08 , 143/16 и 18/2019),

Скупштина Града Ниша на седници одржаној \_\_\_\_\_\_\_\_\_\_\_ 2022. године донела је

**Р Е Ш Е Њ Е**

I **УСВАЈА СЕ** Извештај о раду и пословању Народног музеја Ниш за 2021. годину, 02 бр. 101/1-22 од 22.02.2022. године, који је Одлуком 02 бр. 103/5-22 од 22.02.2022.године, усвојио Управни одбор Установе.

II Решење доставити Народном музеју Ниш, Градскoj управи за друштвене делатности и Градскoj управи за финансије.

Број:

У Нишу,

**СКУПШТИНА ГРАДА НИША**

Председник

др Бобан Џунић

**Образложење**

Члан 37. став 1. тачка 24) Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Народног музеја Ниш, на седници одржаној 22.02.2022. године, Одлуком 02 бр. 103/5-22 усвојио је Извештај о раду и пословању Народног музеја Ниш за 2021. годину и доставио га Градскoj управи за друштвене делатности на даље поступање.

У 2021. години, Народни музеј Ниш, као установа од великог културног значаја за овај део Србије, наставила је започете активности, а посебну пажњу посветила је реализацији својих основних циљева: обради и заштити збирки и презентацији културног, историјског и духовног наслеђа организовањем изложби, радионица и издавачком делатношћу. Акценат је био на конзервацији и препарацији културних добара из различитих збирки и сталних поставки у објектима Музеја.

У изложбеним просторима Музеја и на отвореном организовано је 10 тематских изложби. Народни музеј Ниш гостовао је са изложбом „Винчанска жена – мит, богиња, мајка“, а у оквиру Дана туризма у Нишу постављена је изложба-презентација Медијане.

Настављена су археолошка истраживања на локацијама:Хумска чука, Медијана и Средње поље у Брадарцу код Алексинца.

На археолошком налазишту Медијана постављена су нова улазна и унутрашња галерија Музеја и урађена је делимична санација таванског простора, урађено је брендирање локалитета и дизајн интерпреативних табли. У сарадњи са Архитектонским факултетом из Београда урађен је идејни пројекат Археолошког центра Медијана, а израђен је и пројекат конзервације и презентације терми, са циљем да се за средства аплицира код Министарства културе и информисања.

У прошлој години Музеј је објавио два зборника, један каталог изложби, две монографије, једну публикацију и идејни пројекат Медијане, а припремљени су и радови за објављивање у наредном броју Зборника и публикацијама других сродних установа.

У 2021. години, забележен је раст броја посетилаца за чак 50% у односу на 2020. годину. Музеј бележи укупан број од 34.474 посетилаца од чега су чак 7.838 странци.

Имајући у виду да је Извештај о раду и пословању Народног музеја Ниш за 2021. годину сачињен у складу са законом и прописима Града, као и циљевима садржаним у оснивачком акту, Градска управа за друштвене делатности је израдила нацрт Решења као у диспозитиву.

вршилац дужности начелника

Градске управе за друштвене делатности

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Миљан Ћирковић